**Kedves Fogorvostan-hallgató!**

Örömmel tájékoztatjuk, hogy a Semmelweis Egyetem FOK dékánja jóváhagyta a Szaknyelvi Intézet 2025/26 tanévre (szeptembertől 10 hónapig, havonta 20 órában) szóló demonstrátori pályázati felhívását.

Ha Önt érdekli a nyelvek világa, akkor most itt a lehetőség, hogy jelentkezzen demonstrátornak:

* magyar programon oktatott angol, német, francia, olasz, orosz vagy spanyol nyelvű **fogorvosi szaknyelvi** kurzusokra
* angol és német programon oktatott **magyar fogorvosi szaknyelv** kurzusra

A Szaknyelvi Intézetben dolgozó demonstrátorok számos izgalmas feladatot látnak el:

* segítenek a szaknyelvoktatóknak a **szaknyelvi foglalkozások és kutatások előkészítésében**
* autentikus szaknyelvi **anyagokat gyűjtenek** és rendszereznek
* **tematikus szószedeteket** állítanak össze
* digitalizálják és feldolgozzák az **fogorvosi dokumentációkat**
* részt vesznek a **terminológiai adatbázisokkal** kapcsolatos gyűjtőmunkában
* részt vesznek a dolgozatok, írásbeli és szóbeli vizsgák előkészítésében és az írásbeli **vizsgák** **felügyeletében**
* emellett **szimulált betegként** is tevékenykednek, segítve a szaknyelvoktatókat a szaknyelvi szituációk autentikus szimulációjában és a betegközpontú diagnózisközlés gyakoroltatásában magyar és külföldi hallgatók számára (élőnyelveknél és magyar szaknyelvórákon)

A Szaknyelvi Intézet demonstrátoraival szembeni elvárások:

a) legyen legalább másodéves hallgató emellett

b) az előző két félévben legalább jó tanulmányi átlageredményt (3,51) ért el;

c) magyar és élőnyelvi szaknyelvoktatás: az adott nyelv anyanyelvi beszélője, vagy felsőfokon beszéli az adott nyelvet. Előnyt jelent szaknyelvi kurzusokon (Szaknyelv I-IV, Alapvizsga felkészítő kurzus) való részvétel és jeles osztályzat;

d) terminológia: 4,5 átlaggal végezte a Fogorvosi terminológia tantárgyakat; Előnyt jelent a Latin / Terminológia tanulmányi versenyen helyezés illetve 80% fölötti eredmény.

e) élőnyelvek: adott szaknyelvet magas szinten ismeri; terminológia: jártas az anatómiai és klinikai terminológiában;

f) magatartása példamutató és szereti a pezsgést, aktív közösségi életet.

A pályázat benyújtásának határideje: 2025. július 4. Pályázatokat e-mailben, az [app.demonstrator@gmail.com](mailto:app.demonstrator@gmail.com)  címre kell benyújtani.

**Érvényes pályázathoz** szükséges dokumentumok:

* kitöltött és aláírt a demonstrátori pályázati űrlap (a FOK honlapjáról letölthető)
* egy fél-max. 1 oldalas motivációs levél

Témája: tapasztalat az fogorvosi szaknyelvvel kapcsolatban (pl. szakmai gyakorlat, önkéntes munka, külföldi részképzés, Profex nyelvvizsga, ill. Latin / Terminológia versenyen elért helyezés, stb.), demonstrátori jelentkezés okai.

A demonstrátor jelöltek személyes elbeszélgetésére **július közepén** kerül sor. Az időpontot e-mailben fogjuk egyeztetni.

Az alkalmassági felmérés a Szaknyelvi Intézet oktatóinak feladata lesz, és a döntésükről legkésőbb **július végéig** értesítjük a pályázókat.

A kinevezésről szóló végső döntés az FOK dékánjának hatáskörébe tartozik. A pályázat eredménye **szeptember elején** legkésőbb kihirdetésre kerül.

Amennyiben kedve van az intézetünkben folyó munkába bekapcsolódni, várjuk sok szeretettel! Kérdés esetén forduljon bizalommal telefonon a demonstrátorok koordinátorához:

Sirokmány Viktória  
Tel: 06206701830  
Szaknyelvi Intézet